Turkulainen Sinivalkoisen rintaman kaupunginvaltuutettu Olavi Mäenpää, 64, ryhtyy tekemään eduskuntavaalityötä kansanedustaja ja maa- ja metsätalousministeri Petteri Orpon (kok) hyväksi. Mäenpää keskusteli asiasta Orpon kanssa valtuustokokouksen yhteydessä maanantaina.

Mäenpää aikoo pukea Orpon kannatusliivin ylleen ensi lauantaina, kun Turun Yliopistonkadulla vaalikojuilla lähestytään äänestäjiä.

– Orpo on henkilö, joka pitää puheensa. Olen itsekin aina lähtenyt siitä, että kun kättä lyödään päälle, asian täytyy pitää. Lisäksi Orpo on urheilun ja nyrkkeilyn ystävä, nyrkkeilymiehenä tunnettu Mäenpää perustelee.

Mäenpää on tunnettu värikkäästä puheenparresta ja voimakkaista, pakolaispolitiikkaa arvostelevista mielipiteistä. Hän on saanut useita tuomioita kiihotuksesta kansanryhmää kohtaan.

Miten Mäenpään näkemykset ja Orpon poliittinen linja osuvat yhteen?

– Orpo ei ole koskaan tuominnut mielipiteitäni, Mäenpää vastaa.

Orpo ei luonnehtisi tilannetta varsinaiseksi sopimukseksi vaan sellaiseksi, että Mäenpää on ilmoittautunut hänen tukijakseen.

– En minä valitse, jos joku haluaa tukea toimintaani. En kiellä ketään tukemasta minua, hän vakuuttaa.

Orpo korostaa, että hän on pakolaisasioissa ”hyvin eri mieltä” Mäenpään kanssa. Niinpä ehdokas edellyttää, että kampanjatyössä korostetaan hänen omia arvojaan. Mäenpää ei voi Orpon tukijan roolissa esittää pakolaispoliittisia mielipiteitään.

– Mäenpää on kuitenkin rauhoittunut omassa poliittisessa toiminnassaan. Hänhän on mukana esimerkiksi Turun valtuustoryhmien välisessä sopimuksessa, Orpo muistuttaa.

TS

LUE KOKO JUTTU KESKIVIIKON TURUN SANOMISTA TAIDIGILEHDESTÄ